text: Falsk skattekontrollør på spil
  19 november 2010 kl. 12.26
  Frisører i Syd- og Sønderjylland risikerer at få besøg af en svindler, der udgiver sig for skattekontrollør.
  Skat har i de seneste dage fået flere henvendelser fra frisører, der har mødt den falske skattemand.
  Svindleren tilbyder frisørerne hjælp til omprogrammering af deres kasseapparater, og hvis frisørerne takker nej, bliver de truet med bøder på 5.000 kroner.
  Skat gør opmærksom på, at det er strafbart at udgive sig for at være offentligt ansat. Sagen er meldt til politiet.
  
  Stor kontrolaktion
  Netop nu er Skat i gang med en større kontrolaktion, der skal sikre, at alle indtægter bliver registreret i kasseapparaterne, så de kan blive beskattet.
  Skat kræver, at kasseapparaterne skal opfylde en række tekniske krav.
  Skat havde på forhånd udsendt 1.400 breve til frisørerne om aktionen. Alligevel har skattefolkene foreløbig fundet 75 ulovlige kasseapparater. 70 frisører har fået en bøde på 5.000 kroner. 91 virksomheder har fået påtale for ikke dagligt at stemme deres kasse af.
  Under aktionen er skattekontrollørerne stødt på et større firma, der sælger kasseapparater, som ikke lever op til kravene om registrering af indtægterne.
  Andre firmaer forsøger at profitere af aktionen ved at sende sælgere af kasseapparater ud til frisørerne.
  